บาทเปิด 29.84/86 แนวโน้มอ่อนค่า
ธนาคาร ซีไอเอ็มบีไทย รายงาน เงินบาทเปิด 29.84/86 แนวโน้มอ่อนค่า ตลาดจับตาแบงค์ชาติแทรกแซงค่าเงิน
25 ม.ค. 2556

ธนาคาร ซีไอเอ็มบีไทย รายงาน เงินบาทเปิด 29.84/86 แนวโน้มอ่อนค่า ตลาดจับตาแบงค์ชาติแทรกแซงค่าเงิน
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 29.84/86 บาท/ดอลลาร์ ปรับตัวอ่อนค่าลงจากช่วงเย็นวานนี้ที่ปิดตลาดที่ระดับ 29.77/79 บาท/ดอลลาร์
เงินบาทวันนี้ปรับตัวอ่อนค่าลงจากช่วงเย็น เนื่องจากตลาดรอดูว่าธนาคารแห่งประเทศไทย(ธปท.) จะเข้ามาแทรกแซงค่าเงินหรือไม่ หลังจากที่หลายฝ่ายเริ่มออกมาเรียกร้องให้ธปท.เข้ามาดูแลเงินบาทให้มีเสถียรภาพ และไม่แข็งค่านานจนเกินไป ขณะที่ทิศทางค่าเงินในภูมิภาคยังมีแนวโน้มแข็งค่า ซึ่งการเคลื่อนไหวของเงินบาทที่สวนทางกับภูมิภาคในวันนี้มาจากการบริหารจัดการภายในประเทศเอง
"กังวลว่าทางการจะเข้ามาแทรกแซงค่าเงินหรือไม่ หลังจากที่ wording เกี่ยวกับการดูแลค่าเงินออกมาเป็นระยะๆ ขณะที่ตัวเลขเศรษฐกิจจากฝั่งสหรัฐฯ จีน และยุโรปค่อนข้างออกมาดี จึงทำให้สินทรัพย์เสี่ยงค่อนข้างปรับตัวสูงขึ้น" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 90.36/41 เยน/ดอลลาร์ ส่วนเงินยูโรแข็งค่ามาอยู่ที่ระดับ 1.3356/3359 ดอลลาร์/ยูโร 
นักบริหารเงิน คาดว่า วันนี้เงินบาทมีแนวโน้มอ่อนค่าลง มองกรอบไว้ที่ 29.75-29.90 บาท/ดอลลาร์